LAOAG CITY – Isagsaganan ti Philippine National Police iti ciudad ti Batac ti kaso a maipila kontra iti maysa a drug personality nga naalaan ti granada, armas ken druga iti naiwayat a search warrant operation.
Binigbig ni P/Supt Reynaldo Ogay, hepe ti PNP Batac ti suspek a ni Ernesto Marcos, residente ti Brgy 1, Valdez, Batac City.
Segun kenni Ogay, malasid ti pito nga sachet ti maipagarup a shabu a nakumpiskar manipud kenni Marcos ket naalaan pay ti dua a paltog – maysa a revolver ken maysa a kalibre 45 a pakairamanan ti maysa a granada.
Kuna ni Ogay nga dagiti nakumpiskar a druga ket mapattapatta nga agdagsen a 2.5 grams.
Awan met ti naipakita ni Marcos nga lisensiya wenno maiyannatup a dokumento kadagiti paltogna a maatap nga homemade.
Naammuan a ti suspek ket datin a sumangsango ti kaso iti pananglabsing na ti Republic Act 9165 wenno Comprehensive Dangerous Drugs Act of 2002.
ilo_Latn ilo_Latn ilo_Latn ilo_Latn ilo_Latn ilo_Latn